tomron87/hebrew-wikipedia-sentences-corpus huggingface dataset:
אפילו אחרי אלפי שנים מההתפרצות, אזור זה נטול צמחייה כמעט לחלוטין בשל הנקבוביות הגדולה של הקרקע, שבגינה מים מתנקזים מהר מאוד והקרקע הדלה המורכבת בעיקר מרגולית.
הצריחים (The Pinnacles) – כאשר נשרו אפר ופומיס לוהטים בקרבת הר הגעש הם יצרו שכבה בעובי שבין 60 ל-90 מטרים של משקעים עשירים בגז.
בהדרגה דחק הגז הלוהט את דרכו מעלה בתוך השכבות תוך יצירת ערוצים ונפלט על פני השטח כפומרולות.
החום העז של הגז הלחים את דפנות הערוצים.
מאוחר יותר הרחיקה סחיפה את השכבות הרופפות של האפר שמסביב והותירה צריחים וארובות גבוהים.
הר סקוט (Mount Scott) - ההר הגבוה ביותר בפארק (2,721 מטרים).
ההר הוא חרוט אנדזיטי שמקורו בלבה מתא המאגמה של הר מזאמה.
גאולוגים מכנים הר געש כזה בשם "חרוט טפילי".
ככל הנראה פסקו ההתפרצויות געשיות לפני תום הפליסטוקן.
קרקס קרחוני שנוצר על המדרון הצפון-מערבי של הר סקוט לא נפגע מהתפרצויות שהתחוללו לאחר תום עידן הקרח.
פסגת האיחוד (Union Peak) – הר געש כבוי השוכן בפינה הדרום-מערבית של הפארק, שהשרידים העיקרי לקיומו כוללים פקק געשי (מחדר פלוטוני הנוצר מהתגבשות מאגמה שנותרה בתוך צינור ההזנה של הר געש בתום התפרצות געשית) גדול.
פסגת הלוע (Crater Peak) – הוא חרוט מגן הבנוי בעיקר מקילוחי לבה אנדזיטית ובזלתית שעליהם הצטברה טפרה אנדזיטית ודקיטית.
לוע קורת העץ (Timber Crater) – הוא חרוט מגן השוכן בפינה הצפון-מזרחית של הפארק.
כמו פסגת קרייטר הוא בנוי בעיקר מקילוחי לבה אנדזיטית ובזלתית, אבל שלא כמו פסגת קרייטר יש בפסגתו שני חרוטי אפר.
כביש השפה (Rim Drive) – כביש באורך 53 קילומטרים שהוא הדרך הפופולרית ביותר בפארק.
הכביש הוא דרך נופית סביב שפת הקלדרה.
סלע לאו (Llao Rock) – צוק בצד הצפוני של הקלדרה המתנשא לגובה של 550 מטרים מפני האגם.
מכביש השפה מוביל שביל באורך 2.1 קילומטרים אל הפסגה.
האיש הזקן של האגם (Old Man of the Lake ) - כינוי חיבה לגזע עץ שלם שצף אנכית במי האגם מעל ל-100 שנים.
הטמפרטורה הנמוכה של המים האטה את הריקבון של העץ, ומכאן אריכות הימים של הגזע.
שביל הרכס הפסיפי – הוא שביל הליכה ומסלול סוסים על קו הרכס של הסיירה נבדה ובהמשך על קו הרכס של רכס קסקייד, שאורכו 4,286 קילומטרים, מגבול מקסיקו ועד לגבול קנדה.
יערות ראשוניים (Old-growth forest) – יערות ראשוניים מכסים 200 קמ"ר משטח הפארק.
מרבית הפעילויות מיועדות לקיץ הקצר שבפארק.
שלגים כבדים במהלך הסתיו, החורף והאביב גורמים לסגירת מרבית הכבישים ושבילי ההליכה.
הליכה - ישנם מסלולי הליכה רבים בתוך הפארק באורך כולל של 145 קילומטרים, וכמה אתרי קמפינג.
דיג - הדיג באגם מותר בלא להוציא רישיון, בלא הגבלה על מיני הדגים, גודלם או כמותם.
במקור לא היו דגים באגם.
מששת מיני דגים שהוכנסו למי האגם שרדו שני מינים בלבד: טרוטת עין-הקשת (Oncorhynchus mykiss), ואלתית אדומה (Oncorhynchus nerka).
דגים אלו שאינם מקומיים ניזונים מהזואופלנקטון ומחרקים והם משגשגים ומתרבים באגם.
משום מכך מעודד שירות הפארקים הלאומיים את הדיג.
שחייה - שחייה מותרת באגם, אם כי רק בקצה השביל היחיד (Cleetwood Cove Trail) שאורכו קרוב ל-2 קילומטרים המוביל משפת הקלדרה אל מי האגם.
טמפרטורת המים לא עולה על 15°C.
סיורים באגם – במהלך הקיץ פועלות מדי יום ספינות המשיטות מבקרים באגם ומגיעות גם אל החרוט האפר של האי ויזארד.
הספינות יוצאות מקצה השביל התלול היחיד (Cleetwood Cove Trail) המוביל משפת הקלדרה אל מי האגם.
השביל הוא להולכי רגל בלבד, והספינות הובלו במקור אל האגם באמצעות מסוקים.
תצפיות על האגם – לאורך שפת הקלדרה ישנן נקודות תצפית רבות שניתן להגיע אליהן בנקל ברכב מ"כביש השפה" (Rim Drive) – כביש באורך 53 קילומטרים הסובב את שפת הקלדרה בגובה שבין 2,000 מטרים מעל פני הים ל-2,400 מעל פני הים.
הכביש סגור בחורף בשל הצטברות שלג.
הוא פתוח במלואו בין יולי לאוקטובר, ופתוח בחלקו במאי, יוני ונובמבר.
תצפית מהר סקוט – "הר סקוט" (Mount Scott) הוא ההר הגבוה ביותר בפארק (2,721 מטרים).
הטיפוס עליו מחייב מאמץ מכיוון שהשביל המוביל לפסגתו באורך 4 קילומטרים הוא תלול.
מהפסגה יש תצפית על כל הקלדרה, וביום בהיר ניתן לראות למרחק של מעל ל-150 קילומטרים.
כמו כן ניתן לצפות ממנו צפונה בהרי הגעש הרדומים מכוסי השלג של רכס קסקייד, ברמת קולומביה ממזרח, בהרי הקסקייד המערביים, ורחוק יותר בהרי קלאמת ממערב.
האגם מתואר בשירתו של חואקין מילר (Joaquin Miller; 1913-1837) המכונה "משורר הרי הסיירה".
מילר מכנה את האגם "ים השקט" ו"ים הספיר המוקף מסביבו במעגל הדחוס של הסלע האפרפר הגדול של יוסמיטי".
מאז 2002 מוצג קרייטר לייק על אחד הדגמים של לוחיות הרישוי של מכוניות במדינת אורגון.
מטבע הקוורטר בערך נקוב של 25 סנטים המנציח את מדינת אורגון שהוטבע על ידי מטבעת ארצות הברית ב-2005 מנציח את קרייטר לייק בצידו האחורי.
הפארקים הלאומיים של דרום אפריקה היא הרשות המנהלת את הפארקים לאומיים בדרום אפריקה.
הרשות הוקמה בשנת 1926, ונכון להיום מנהלת 22 פארקים השרועים על שטח של 37,000 קמ"ר שהוא 4% משטחה הכולל של המדינה.
רשימת פארקים המנוהלים על ידי הרשות
להלן רשימת הפארקים אשר מנוהלים על ידי הרשות
פארק הפילים הגדול אדו (הכף המזרחי)
האי סנט קרואה במפרץ אלוגה
פארק קגלגדי הבין-גבולי (עם בוטסואנה)
פארק לאומי הר השולחן (ראה הר השולחן)
הפארק הלאומי רפה נוי (בספרדית: Parque Nacional Rapa Nui) הוא פארק לאומי ואתר מורשת עולמית של אונסק"ו השוכן באי הפסחא, צ'ילה.
רפה נוי הוא שמו הפולינזי של אי הפסחא.
האי שוכן בדרום מזרח האוקיינוס השקט, בקדקוד הדרום מזרחי של המשולש הפולינזי.
צ'ילה סיפחה את האי ב-1888, וב-1935 הכריזה על חלק גדול משטחו כפארק לאומי.
האי נודע בשל למעלה מ-1,000 פסלי אבן גדולים המכונים מואי, שאותם גילפו התושבים הקדומים של האי ובעטיים קיבל הפארק ב-1995 מעמד של אתר מורשת עולמית.
הפארק מנוהל על ידי "שירות היערות הלאומי" (Corporación Nacional Forestal, בראשי תיבות CONAF), ארגון פרטי המנהל את הפארקים הלאומיים של צ'ילה.
אי הפסחא מהווה את הגבול הגאוגרפי והתרבותי המזרחי של פולינזיה.
נקודת היישוב הקרובה אליו ביותר הוא האי פיטקרן, במרחק של 2,075 קילומטרים, והנקודה היבשתית הקרובה ביותר שוכנת בחוף אמריקה הדרומית במרכז צ'ילה במרחק של 3,512 קילומטרים.
אי הפסחא הוא אי קטן בצורת משולש, שאת קדקודיו יוצרים הרי געש כבויים.
הנוף מורכב בעיקר מגבעות בעלות שיפועים מתונים, שנקטע פה ושם על ידי חרוטים געשיים ומישורי לבה מכוסים בצפיפות בגושי סלע רופפים.
הנקודה הגבוהה ביותר היא בגובה של 507 מטר מעל פני הים (הר הגעש הכבוי "מאונגה טרוואקה" (Maunga Terevaka)).
אגמי מים מתוקים מצויים בלועות (אגמי לוע) של שלושה הרי געש כבויים: "ראנו רארקו" (Rano Raraku), "ראנו ארוי" (Rano Aroi), והאגם גדול שבהם, בקוטר של 1.6 ק"מ, מצוי בלוע הר הגעש "ראנו קאו" (Rano Kau).
על פי שיטת קפן מוגדר האקלים באי הפסחא כאקלים סובטרופי גשום.
הטמפרטורה השנתית הממוצעת היא C° 20.6. החודש החם ביותר הוא פברואר שבו הטמפרטורה המרבית הממוצעת מגיעה ל-C° 28, שיא הקיץ בחצי הכדור הדרומי, והחודשים הקרים ביותר הם יולי ואוגוסט שבהם הטמפרטורה הממוצעת היא C° 18, שיא החורף בחצי הכדור הדרומי.
בלילות חסרי גשם, נוצר בדרך כלל טל רב.
כיוון שהאי קרוב לאזור לחץ האוויר הגבוה הקרוי באנגלית South Pacific High, ומחוץ לטווח של אזור ההתכנסות הבין-טרופי, לא מתחוללים באזור אי הפסחא ציקלונים או הוריקנים.
הפארק הלאומי הוקם ב-16 בינואר 1935 בצו של משרד האדמות וההתיישבות (Ministerio de Tierras y Colonización) של ממשלת צ'ילה, וב-23 ביולי של אותה שנה הוא הוכרז כאתר היסטורי לאומי (Monumento Histórico Nacional).
תושבי האי הוגבלו לאזור סביב האנגה רואה ויתרת השטח הושכרה לחוואי כבשים.
ב-1964 החלה תנועה שדרשה יותר עצמאות לתושבי אי.
ביוני 1966 הכריז משרד החקלאות של צ'ילה על הפארק הלאומי של אי הפסחא כאתר תיירות.
ב-20 בדצמבר 1973 העביר משרד האדמות הצ'יליאני את הפארק לניהול של שירות היערות הלאומי.
ב-1976 הכריז משרד החינוך הצ'יליאני (Ministerio de Educación Pública) על שמורה ימית הכוללת את האיונים מול ראנו קאו והשטח הימי סביבם.
בהדרגה צומצמה רעיית הכבשים והיא הופסקה באמצע שנות ה-80. השטח הנוכחי של הפארק ושמו ("הפארק הלאומי רפה נוי") נקבעו בצו מ-20 במרץ 1955, וב-8 בדצמבר אותה שנה הוכרז הפארק אתר מורשת עולמית תרבותית.
הפארק מחולק לתשעה אזורים והכניסה אליהם כרוכה בתשלום.
על האי זוהו 166 מיני צמחים מיובאים, 46 מינים של צמחים מקומיים, תשעה מתוכם אנדמיים.
מרבית האי מכוסה בעשב הכולל שלושה מינים אנדמיים.
באי היו עצים רבים, דוגמת מין הדקל האנדמי Paschalococos disperta שהיה קרוב לדקל היין הצ'יליאני ('Jubaea chilensis), ותיארוך פחמן-14 הוכיח כי היו באי עד אמצע המאה ה-17, וילידי האי יצרו מהם כלים לשנע את פסלי הענק.
עץ נוסף היה טורומירו, ממשפחת הקטניות, אך כל העצים נכרתו על ידי הילידים, ומעט העצים (אקליפטוס ודקלים) הגדלים כיום באי יובאו מבחוץ.
בערבות הדשא הצמחייה כוללת בעיקר מינים של הסוגים Stipa ו-Nassella.
בין השיחים באי נמצא עדיין שיח ה"האו האו" (Triumfetta semitriloba), שנחשב כי נכחד עד שנתגלה מחדש באי ב-1988, אבל מין ה-Coprosma נכחד.
באגמי המים המתוקים בתוך הקלדרה של ראנו קאו וראנו רארקו צומח מין אגמון Schoenoplectus californicus ssp.
Tatora הדומה למין המכונה טוטרה הצומח בחופי אגם טיטיקקה בגבול שבין פרו לבוליביה.
עקב כך הועלתה הטענה כי מתיישבים מאמריקה הדרומית הביאו את הצמח לאי.
אך תיארוך של אבקה מקרקעית האגם העלה כי הצמח גדל במקום כבר לפני 30,000 שנים, הרבה לפני שכף רגלו של האדם דרכה על האי.
היונקים היחידים על האי הם מכרסמים וטורפים.
מיני הזוחלים כוללים שלושה מינים של צבי ים ושתי לטאות יבשתיות, מין של שממית: Lepidodactylus lugubris ומין חומט: Ablepharus boutoui poecilopleurus.
שבעה מיני עופות, ארבעה יבשתיים ושלושה ימיים נמצאים על האי, ובהם פרגטה גדולה, פתון אדום-זנב ומין היסעור Pterodroma neglecta.
שלושה מיני פרפרים קטנים נתגלו בשטח הפארק שאין להם קשר למינים מאמריקה הדרומית.
פסלי המואי - הפסלים מפוזרים ברחבי הפארק, חלקם הוצבו מחדש על הבמות, חלקם שוכבים לאחר שהופלו בין המאה ה-17 למאה ה-19, ורובם בשלבי הכנה במחצבה בראנו רארקו.
גובהם משתנה בין שני מטרים ל-20 מטרים.
כמעט כל (כ-95%) המואי נחצבו מטוף בזלתי חום-צהבהב שקל יחסית לעבד אותו, המצוי באתר אחד בצד החרוט הגעשי הרדום ראנו רארקו.
חלק קטן מהפסלים גולפו בבזלת, בטרכיט ובסקוריה אדומה שבירה.
ילידי האי חצבו את הפסלים תוך שימוש בנקרים מאבן קשה (בעיקר בזלת) המכונים "טוקי" (toki''), שכמה אלפים מהם מפוזרים במחצבה.
מהמחצבה הילידים העבירו את הפסלים למקומות הפולחן, שהיו במות אבן המכונות אהו שנבנו קרוב לחופים ובמקביל אליהם.שינוע הפסלים: במשך שנים רבות הייתה זו חידה איך הצליחו הילידים לשנע את הפסלים הללו מהמחצבה למקומות הפולחן.
הכלים שהיו ברשותם היו פרימיטיביים ביותר, ללא כלי מתכת וללא גלגלים, כאשר משקל הפסלים מגיע עד ל-82 טונות.
היו תאוריות רבות, וכדי להוכיח חלק מהתאוריות התבצעו מספר ניסיונות לשחזור השינוע.
הארכאולוגים של אוניברסיטת קליפורניה הצליחו לשנע את הפסל בשכיבה בעזרת חבלים וגזעים של עצי דקל.
הם השכיבו את הפסל על "מגלשה" מעץ והיא התקדמה על גזעים שהיו תחתיה.
התאוריה כי השינוע התבצע בשכיבה מתעלמת מהעובדה כי יש עשרות פסלי מואי פזורים בין המחצבה למקומות הפולחן, שמשום מה לא הצליחו להגיע ליעדם.
האריכולוגים טרי הנט (Terry Hunt) וקרל ליפו חקרו את נושא השינוע לעומק.
הם למדו יותר מ-50 פסלים שלא הגיעו ליעדם וגילו כי בירידות הפסלים היו על פניהם, בעליות הם היו על גבם, ובמישורים חצי חצי.
הם גם מצאו שפסלים שלא הגיעו ליעדם היו יותר רחבים בחלקם התחתון, ולכן גם מרכז המסה שלהם היה יותר נמוך, ואילו הפסלים שהגיעו ליעדם היו צרים יותר מלמטה.
למעשה ממצאים אלו מחזקים את ההשערה כי השינוע של הפסלים התבצע במאונך, כאשר הם עומדים, ונראה כי הם עברו גילוף סופי כשהגיעו ליעדם.
על פי התאוריה הזו, כל הפסלים הפזורים, הם פסלים שנפלו במהלך השינוע.
כדי לחזק את התאוריה שלהם הם שיחזרו שינוע של פסל.
השינוע שלהם התברר כפשוט ביותר, הדורש את האנרגיה הקטנה ביותר מבין כל שאר ניסיונות שחזור השינוע, זאת הודות למבנה המיוחד של הפסל (לפני הגילוף הסופי) שנוטה קדימה.
הם גילו שכדי לשנע את הפסל במאונך רק צריך "לנדנד" אותו מצד לצד, בעזרם חבלים הקשורים לראשו, והפסל מתקדם "לבד" ללא כל משיכה מקדימה או דחיפה מאחורה.
כל הפסלים הופלו על ידי הילידים עד אמצע המאה ה-19, ובתקופה המודרנית הוצבו מחדש כ-50 פסלים.מטרת הפסלים: משערים שהמואי ייצגו את האבות הקדמונים ושהילידים האמינו שבין התושבים החיים לבין אבותיהם הקדמונים המתים יש יחסים סימביוטיים.
לשם כך הוקמו פסלי הענק המכונים מואי שייצגו את האבות הקדמונים שהועלו לדרגת אלים.אתרי הפסלים: פסלי אבות אלו הועמדו כשפניהם כלפי צאצאיהם וגבם לעולם הרוחות שבים.
האתר ממנו נחצבו מרבית המואי.
באתר עדיין מפוזרים מאות מואי בשלבים שונים של גימור.ראנו קאו – הר געש רדום שבו הקלדרה הגדולה ביותר באי.
בתחתיתו אגם מים שבו גדלים צמחי הטוטרה.
על השוליים הצפון מערביים של הקלדרה בגובה 250 מטרים מעל פני הים שוכנים שרידיו של הכפר הקרוי אורונגו'''.
כ-50 בתים שימשו לטקס איש הציפור השנתי, שבו נבחר השבט שישלוט באי באמצעות נציג שהיה צריך לשחות לאיון מוטו נוי ולהביא משם ביצה של שחפית כהה.
על הצוקים יש ריכוז גדול של פטרוגליפים שבהם הדמויות המרכזיות הם איש הציפור והאל הבורא מאקה-מאקה.
האיומים המרכזיים על שטח הפארק הם מיני הצמחים הפולשים שהובאו לאי לשם מרעה, שרפות שהן אירוע נפוץ, המאיימות על מיני הצמחייה המקומיים, ופעילות התיירים.
אף שהאזור הוכרז פארק לאומי ב-1935, רק בשנות ה-80 החלו מאמצי הניהול והשימור הראשונים.
עקב מימון בלתי מספיק, היו מאמצי השימור ברמה נמוכה ולכן סוכנויות שימור בינלאומיות מובילות נרתמו וסייעו במימון ובעזרה טכנית.
צ'ילה הגיבה בהקמת ועד המונומנטים של רפה נוי, שאפשר פעילויות שאינן תלויות בממשל.
קרן המונומנטים הבינלאומית (World Monument Fund) החלה לפעול באי ב-1968 וארגון אונסק"ו הכיר בפארק כאתר מורשת עולמית בעלת חשיבות תרבותית.
פתיחת הקו האווירי בין צ'ילה לאי (שדה התעופה נבנה ב-1965 והורחב ב-1985) אפשרה גישה למדענים שהתעניינו במורשת האי לעסוק במחקר של היבטים שונים של התרבות שנכחדה.
כיוון שאין לאי הפסחא משאבים מספיקים לשימור המורשת הטבעית, תורמים ממשלת צ'ילה והמועצה הלאומית למונומנטים (Consejo de Monumentos Nacionales) את התמיכה הכספית למאמצי השימור.
הפארק מנוהל על ידי שירות היער הלאומי (Corporación Nacional Forestal בראשי תיבות CONAF), שאחראי על השימור בכל האי.
תהליך השימור של הפארק מוכתב מתוצאת המחקרים הארכאולוגיים של מורשתו התרבותית.
תוכנית הניהול שהותוותה על ידי מנהלת הפארק מוכוונת על ידי מחקרים אלו.
חלוקת הפארק לאזורים נעשתה בהתאם לאזור מופשט, אזור פרימיטיבי, אזור לשימוש נרחב, אזור שירות ואזור לשימוש מיוחד.
כך התפתח המיזוג ההרמוני בין מאמצי שימור בשטחי השמורה (כולל הפסלים והמבנים) לבין פעילות חקלאית, מרעה, מטעים ואתרי דיג מסורתיים.
לפארק הלאומי רפה נוי יש ברית פארקים תאומים והסכם שיתוף פעולה עם:
הפארק הלאומי טיידה באי טנריפה השייך לספרד.
הסכם הברית עם הפארק הלאומי רפה נוי נחתם ב-2001
הפארק המדינתי גוזנקס הוא פארק מדינתי קטן בדרום מדינת יוטה שבארצות הברית, המשקיף על הנפתולים החדים בנהר סן חואן.
נפתולים אלו דמויי פרסת סוס מכונים "צווארי האווז" (Goosenecks), והם שנתנו לפארק את שמו.
הפארק המדינתי משתרע על שטח של 40 דונם בתחומי מחוז סן חואן (San Juan County) ביוטה, קרוב לגבול עם אריזונה.
היישוב הקרוב ביותר הוא מקסיקן האט (Mexican Hat) ביוטה.
המקום הוכרז כפארק מדינתי ב-1962, והוא מנוהל על ידי הפארקים המדינתיים של יוטה.
הנפתולים בנהר נוצרו לפני מיליוני שנים כשקמר מונומנט התרומם לאיטו ואילץ את הנהר סן חואן להתחתר לעומק וליצור קניונים מתפתלים בעומק של מעל ל-300 מטרים.
הנהר מתפתל עד כדי כך שאורכו מגיע ל-8 קילומטרים בקטע שאורכו בקו אווירי הוא 1.6 קילומטרים.
הקניונים עברו מאז סחיפה באמצעות מים, רוחות, כפור וכוח המשיכה.
הפארק הוא בעיקרון תצפית ממצוק בגובה 1,500 מעל פני הים אל הנפתולים ואל הנהר, הזורם מעל ל-300 מטרים מתחת לתצפית.
השירותים בפארק המדינתי גוזנקס מועטים.
אין באתר מרכז מבקרים, יש כמה אתרי פיקניק עם שולחנות לאורך המצוק, ובתי שימוש ללא הדחה (vault toilets).
המבקרים מתבקשים להביא עמם מים, מזון, וכל ציוד נדרש אחר.
אין ברחבי הפארק שבילי הליכה, ולא ניתן לרדת לנהר, אבל שביל הונאקר (Honaker Trail), כמה קילומטרים צפונית-מערבית לפארק מאפשר גישה לנהר סן חואן.
הפארק הפרובינציאלי הר פרני הוא פארק פרובינציאלי, בסמוך לעיירה פרני, בפרובינציית קולומביה הבריטית שבקנדה.
שטחו של הפארק 1,410 דונמים.
הפארק הוקם ב-4 במאי 1959. ושטחו השתנה במהלך השנים.
בעת שהוקם (בצו מספר 1006) היה שטח הפארק 2,590 דונמים, בחקיקה מה-17 במאי 2004 שונה שטח הפאקר ל-1,390 דונמים; באוקטובר 2004 תוקן שטח הפארק וכיום שטחו 1,410 דונמים.
פעילויות הנופש בפארק כוללות קמפינג, מסלולי הליכה, שחייה או דיג.
בשל פופולריות הפארק מוגבלת תקופת המחנאות המותרת בפארק לשבעה ימים בעונת הקיץ.
הפארק והשמורה הלאומיים שערי האזור הארקטי הם פארק לאומי ושמורת טבע צמודים בצפון מדינת אלסקה בארצות הברית, המנוהלים כיחידה אחת על ידי שירות הפארקים הלאומיים של ארצות הברית.
זהו הפארק הלאומי הצפוני ביותר בארצות הברית (כל הפארק שוכן מצפון לחוג הארקטי), והפארק הלאומי השני בשטחו (34,287 קילומטרים רבועים), גדול במעט משטח בלגיה.
הפארק כולל בעיקר חלקים מרכס ברוקס (Brooks Range).
חוק ה-ANILCA הועבר לבסוף בשנת 1980, ונחתם על ידי קרטר ב-2 דצמבר 1980. חלק גדול מהפארק מוגן כאזור טבע בראשיתי בשם אזור הטבע הבראשיתי שערי האזור הארקטי (Gates of the Arctic Wilderness), המשתרע על שטח של 29,005 קילומטרים רבועים.
אזור טבע בראשיתי זה גובל באזור טבע בראשיתי נואטק (Noatak Wilderness Area) ושטחם יחדיו הוא 51,570 קילומטרים רבועים, אזור הטבע הבראשיתי הגדול ביותר בארצות הברית.
הפארק והשמורה הלאומיים שערי האזור הארקטי משתרעים על שטח בן 34,287 קילומטרים רבועים בצפון מדינת אלסקה.
את הגבול המזרחי של הפארק מתווה היובל מידל פורק (Middle Fork) של הנהר קויוקוק (Koyukuk River) המקביל לדלטון הייווי ולקו צינור הנפט טראנס-אלסקה, המצויים במרחק של כמה קילומטרים ממנו.
מפלט חיות הבר הלאומי קנוטי (Kanuti National Wildlife Refuge) שוכן קרוב לגבול הדרום-מזרחי של הפארק.
השמורה הלאומית נואטק (Noatak National Preserve) גובלת במערב הפארק, ושמורת הנפט הלאומית–אלסקה גובלת בפינה הצפון-מערבית של הפארק.
כמעט כל שטח הפארק מוגדר כאזור טבע בראשיתי, למעט האזורים סביב מעבר אנאקטובוק (Anaktuvuk Pass).
חלק נפרד של הפארק כולל את האזור שסביב הר פורטרס (Fortress Mountain) והר קאסל (Castle Mountain) צפונית לפארק.
נוף הפארק הוא מבוך של עמקים קרחוניים, הרים טרשיים הקטועים על ידי נהרות פרא והמשובץ באגמים של מים זכים.
הפארק משתרע משני עברי קו פרשת המים של אמריקה המפריד בין אגני הניקוז של אוקיינוס הקרח הצפוני ושל אוקיינוס השקט.
החלק הצפוני ביותר של הפארק כולל חלקים קטנים של אזור האקולוגי טונדרה ארקטית של מרגלות ההרים (Arctic foothills tundra).
במרכז הפארק משתרע רכס ברוקס ממזרח למערב, כשהפארק כולל את המדרונות הצפוניים והדרומיים של רכס ההרים.
רכס ברוקס בפארק כולל את הרי אנדיקוט (Endicott Mountains) וחלק מהרי שווטקה (Schwatka Mountains).
הפסגה הגבוהה ביותר בפארק היא הר איגיקפק (Mount Igikpak) ברכס הרי שווטקה בגובה 2,523 מטרים מעל פני הים.
בין ההרים בולטים ביופיים פסגות אריגטץ' (Arrigetch Peaks), מקבץ של מגדלי גרניט בהרי אנדיקוט שהוגדרו אתר טבע לאומי.
דרומית לרכס ברוקס משתרע רכס אמבלר-צ'נדאלר (Ambler-Chandalar Ridge) שגם כיוונו ממזרח למערב.
החלק הדרומי ביותר של הפארק כולל את שפלות קובוק-סלאוויק (Kobuk-Selawik Lowlands), הכוללות את מקורותיו של הנהר קובוק.
רכס ברוקס עבר כמה עידני קרח, שהאחרון בהם המכונה התקרחנות איטקיליק (Itkillik glaciation) התרחש בין לפני 24,000 ללפני 1,500 עד 1,200 שנים לפני זמננו.
יש כיום מעט מאוד קרחונים בפארק.
שישה קטעים של נהרות העוברים בשטח הפארק מוגדרים נהר פראי ונופי (Wild and Scenic River), ובהם הנהרות קובוק ונואטק.
הצמחייה האופיינית היא יערות צפוניים וצמחיית טונדרה ארקטית.
אין בפארק כבישים, שבילים, מתקנים למבקרים או אתרי מחנאות.
דלטון הייווי (כביש מספר 11 של אלסקה) מתקרב עד 8 קילומטרים מהגבול המזרחי של הפארק, אבל ההגעה ממנו אל הפארק דורשת חציית נהר.
כ-1,050 קילומטרים רבועים משטח הפארק והשמורה שייכים לחברות בבעלות ילידי אלסקה.
29,005 קילומטרים רבועים מוגנים ברמת ההגנה המרבית תחת אזור הטבע הבראשיתי שערי האזור הארקטי.
רוב השטח מוגדר כפארק לאומי, שבו הציד מותר רק לצורכי קיום.
ציד ספורטיבי מותר רק באזורי המוגדרים כשמורה הלאומית.
עשר קהילות קטנות השוכנות מחוץ לגבולות הפארק מסווגות כ-"resident zone communities" ותלויות במשאבי הפארק למזון ופרנסה.
בפארק הלאומי שערי האזור הארקטי יש שני אזורי אקלים.
החלק הצפוני של הפארק שייך לאקלים של המדרון הצפוני (North Slope climate), והחלק הדרומי הוא בתוך האקלים הפנימי של מרכז אלסקה.
ההרים של רכס ברוקס לא רק פועלים כחוצץ בין שני אזורי האקלים אלא גם תורמים למיקרואקלימים מקומיים באזור ההררי המורכב.
היפוך טמפרטורות הוא תופעה נפוצה כל השנה כתוצאה מתכולת אדי מים נמוכה, תקופות ארוכות שבהן הקרקע מכוסה בשלג וקרינת שמש חלשה.
מכיוון שהפארק שוכן כולו מצפון לחוג הארקטי הקיץ (יוני-אוגוסט) קצר וקריר, והחורף (ספטמבר-מאי) ארוך וקשה.
הטמפרטורות הממוצעות בקיץ הם סביב 10°C, בעוד שהטמפרטורות בחורף הן סביב 35°C-, כשטמפרטורות מתחת ל-55°C- אינן נדירות (אפילו בלי להתייחס להשפעת הרוח).
מזג האוויר להלן הוא ביישוב בטלס הסמוך
יערות הטייגה, המתאפיינים בעצי אשוחית שחורה (Picea mariana), אשוחית לבנה (Picea glauca), וצפצפה, משתרעים עד קו הרוחב 68 צפון.
צפונית לקו זה, הזהה לקו פסגות ההרים של רכס ברוקס משתרע שטח קר וצחיח שתואר כ"מדבר ארקטי".
כל הפארק שוכן צפונית לחוג הארקטי ולכן במהלך החורפים הארוכים יכולה הטמפרטורה לרדת עד ל-55°C-, אבל מצד שני היא יכולה להגיע לזמן קצר עד ל-32°C בקיץ.
דו-חיים – מין אחד: צפרדע העץ.
עופות – בין מיני העופות שנצפו בפארק:
עופות דורסים: נץ גדול, עיט זהוב, עקב אדום-זנב, עקב מכנסיים, עיטם לבן-ראש, שלך, בז גמדי, בז נודד, בז ארקטי, בז אמריקני, ינשוף השדות, אוח וירג'יניה, אוח השלג, לילית אפורה, Accipiter striatus (באנגלית Sharp-shinned Hawk), זרון תכול וכוס חום
אחרים: הפסיוניים: שכווי האשוח, שכווי אירופי, שכווי השלג; ועגור קנדי.
פרסתנים: כבש המושק, כבש דאל, אייל קורא ואייל הצפון.
טורפים: שועל שלג, זאב ערבות, זאב מצוי, שועל מצוי, שונר קנדי, גרגרן, לוטרה צפון-אמריקנית, דלק אמריקני, הרמין, חמוס השלגים, חורפן אמריקאי, דוב שחור אמריקני ודוב חום.
נוודים חיו ברכס ברוקס במשך לפחות 12,500 שנים, כשלמחייתם הם צדו את אייל הצפון וחיות בר אחרות.
באתר מסה (Mesa site) בערוץ איטריאק (Iteriak Creek) נתגלו עדויות ליישוב בין לפני 11,500 ל-10,300 שנים.
באתרים מאוחרים יותר המתוארכים לפני 6,000 שנים, נתגלו חודי אבן, סכיני אבן ומשקולות לרשתות דיג.
נתגלו גם עדויות לכלים מתרבות מסורת הכלים הקטנים של האזור הארקטי (Arctic small tool tradition, בראשי תיבות ASTt) מלפני 4,500 שנים.
שלב מאוחר בתרבות ה-ASTt, בין לפני 2,500 ל-950 שנים, המכונה "שלב איפואיטק" (Ipuitak phase), תועד בפארק באתר בייטמן (Bateman Site) באגם איטקיליק (Itkillik Lake).
ילידים בני עם האינופיאט (Iñupiat) הופיעו לראשונה סביב שנת 1200 לספירה בחוף והתפשטו לרכס ברוקס, תוך יצירת זהות כשבט הנאנאמיוט (Nunamiut).
בני הגוויצ'אין (Gwich'in), שבט מבני האתאבסקים הצפוניים, שחיו באזור ב-1,000 השנים האחרונות, נדדו דרומה בתקופה המודרנית.
אזור פנים אלסקה לא נחקר עד שלהי המאה ה-19, זמן קצר לפני שתגלית הזהב בקלונדייק הביאה מחפשי זהב לאלסקה.
בפארק התגלו כמה מחנות של חוקרים ומשלחות סקר.
כמה מיזמי כרייה קטנים פעלו באזור בתחילת המאה ה-20, אבל בלא תוצאות משמעותיות.
שמו של הפארק מתוארך לשנת 1929, כאשר חובב הטבע בוב מרשל (Bob Marshall), שחקר את היובל נורת פורק (North Fork) של הנהר קויוקוק (Koyukuk River), נתקל בצמד הרים (פריג'יד קראגס (Frigid Crags) והר בוריאל (Boreal Mountain)) ששכנו משני צדי הנהר.
הוא כינה פתח זה "שערי האזור הארקטי".
מרשל שהה כמה שנים ביישוב וייסמן (Wiseman) בשנות ה-30 המוקדמות, וב-1933 הוציא לאור את הספר "הכפר הארקטי" (Arctic Village), ובו תיאר את המקום.
בשנות הארבעים הציע הסופר והחוקר אולאוס מורי (Olaus Murie) לשמר את אדמות אלסקה.
הצעות להקמת פארק לאומי ברכס ברוקס צצו לראשונה בשנות ה-60, וב-1968 המליצה משלחת סקר של שירות הפארקים הלאומיים של ארצות הברית על הקמת פארק בשטח של 17,000 קילומטרים רבועים באזור.
באותה שנה המליץ מזכיר הפנים של ארצות הברית סטיוארט יודול (Stewart Udall) לנשיא ארצות הברית לינדון ג'ונסון שהאחרון ישתמש בסמכותו על פי חוק העתיקות על מנת להכריז על הקמת מונומנט לאומי ברכס ברוקס ובאתרים אחרים באלסקה, אבל ג'ונסון דחה את ההצעה.
בשנת 1971 העביר הקונגרס של ארצות הברית את חוק יישוב התביעות של ילידי אלסקה (Alaska Native Claims Settlement Act בראשי תיבות ANCSA), שקבע מסגרת לחלוקת האדמות הפדרליות של אלסקה.
חוק ה-ANILCA הועבר לבסוף בשנת 1980, והמונומנט הלאומי הפך לפארק והשמורה הלאומיים שערי האזור הארקטי ב-2 דצמבר 1980.
הפארק נמצא באחד המקומות המרוחקים והמבודדים ביותר בארצות הברית, הגישה אליו היא בדרך כלל בדרך האוויר, ואין בו שירותים למבקרים.
לכן, למרות שהוא השני בשטחו מבין הפארקים הלאומיים של ארצות הברית, הוא הפארק הלאומי של ארצות הברית עם המספר הקטן ביותר של מבקרים, בממוצע בין 10,000 ל-15,000 מבקרים.
לשם השוואה ב-2017 ביקרו בפארק 11,177 תיירים, כשבאותה שנה ביקרו בפארק הלאומי גרנד קניון מעל ל-6 מיליון תיירים (כמעט פי 600).
הפעילויות המוצעות בפארק כוללות: צפייה בחיות הבר, סיורים רגליים, שהות בחיק הטבע, טיפוס הרים וטיפוס מצוקים, צפרות, צפייה בפארק מהאוויר, שיט בקיאקים בנהרות הרבים שבפארק וציד.
הם חייבים להביא את כל הציוד והמזון לו הם נזקקים, כולל אמצעים ללינה בשטח.
מרכז המבקרים של הפארק שוכן ביישוב הקטן בטלס דרומית לפארק.
במקום פועלת תחנה קטנה של שומרי יערות, שבה יש מוצגים על האזור, מוקרנים סרטי הדרכה וניתן ייעוץ לגבי האפשרויות.
בתוך הפארק עצמו יש תחנה קטנה הפועלת בקיץ בלבד ביישוב אנקטובוק פאס.
ביישוב קולדפוט (Coldfoot) שעל דלטון הייווי שממזרח לפארק פועל מרכז מבקרים המרכז כמה סוכנויות שימור (Arctic Interagency Visitor Center).
בעיר פיירבנקס, המשמשת נקודת יציאה לטיסות לפארק, פועל מרכז מידע גדול (Fairbanks Alaska Public Lands Information Center) וניתן בו ייעוץ לתכנון טיולים בפארקים.
סיורים רגליים ומחנאות – פעילות זו דורש ניסיון של הישרדות בטבע, ולמטיילים חסרי ניסיון מומלץ לשכור מדריך.
הפארק מגביל את גודל קבוצת מטיילים לעד עשרה.
טיילים מנוסים מעריכים שביום טוב אפשר ללכת כעשרה קילומטרים בפארק.
אין בפארק שבילים מסודרים והצמחייה העבותה, קבוצות השיחים, הקרקע הבוצית והפלגים והנהרות הרבים שיש לחצות מעכבים את המטיילים.
ההמלצה היא ללכת מעל לקו העצים או על קרקעית פלגים, במקומות שגובה פני המים מאפשר זאת.
גובה פני המים בנהרות הרבים משתנה בהתאם לעונה, כאשר הרמה הגבוהה ביותר היא באביב עם הפשרת השלגים.
חובה להצטייד במפות טופוגרפיות טובות, במכשירי GPS ובאמצעי קשר (טלפונים ניידים אינם פועלים בתחומי הפארק), ומומלץ להשתמש במקלות נורדיים לשטחים קשים.
מכיוון שאין שבילים מסודרים מומלץ ללכת בשבילים שיצרו חיות הבר, כדי לצמצם את הפגיעה בצמחייה, ואם אין כאלו להתפרש ולא ללכת בטור (כדי למנוע היווצרות שבילים).
הגבלות נוספות קיימות בעת חציית שטחים בבעלות פרטית.
טיפוס מצוקים והרים – האזורים הפופולריים בתחומי הפארק לטיפוס הם פסגות אריגטץ' (Arrigetch Peaks), הר דונרק (Mount Doonerak) והר איגיקפק (Mount Igikpak) שהטיפוס עליהם דורש ניסיון מוקדם בטיפוס הרים, והגישה אליהם היא בדרך האוויר.
מכיוון שהפארק מוגדר אזור טבע בראשיתי אסור השימוש ביתדות קבועים.
צפרות – מכיוון שבקיץ השמש אינה שוקעת בתחומי הפארק הוא מהווה אתר קינון לעופות נודדים רבים.
בתחומי הפארק זוהו 145 מינים של עופות, כאשר חלק גדול מהם מקנן בסמוך למקווי המים ואפשר לראותם בעיקר בבקרים או בערבים.
שיט – נהרות הרבים בפארק שימשו במשך מאות בשנים נתיבים לתוך פנים הארץ שבהם נעזרו חיות ובני אדם.
חלקם בתוך עמקים קרחוניים וחלקם בתוך עמקים שהנהרות עיצבו.
שיט בנהרות חושף את השייט לבדידות של הטבע ולעושר החיים בנהרות בקיץ.
ציד – הציד מותר בתחומי השמורה הלאומית בלבד ולא בתחומי הפארק הלאומי, ומחייב קבלת רישיונות מתאימים וציות לכל התקנות של המדינה.
הפארק הלאומי תאודור רוזוולט הוא פארק לאומי הכולל שלושה אזורים נפרדים של בתרונות ופרריה במערב מדינת דקוטה הצפונית בארצות הברית.
הפארק קרוי על שם נשיא ארצות הברית תאודור רוזוולט.
הפארק מנוהל על ידי שירות הפארקים הלאומיים של ארצות הברית, ומשתרע על שטח בן 285 קילומטרים רבועים בשלושה אזורים, היחידה הצפונית, היחידה הדרומית ויחידת חוות אלקהורן.
הפארק הלאומי תאודור רוזוולט משתרע על שטח בן 285 קילומטרים רבועים במערב מדינת דקוטה הצפונית בתחומי המחוזות בילינגס (Billings County), ומקנזי (McKenzie County).
הפארק משתרע על שלושה אזורים נפרדים: היחידה הצפונית (North Unit), היחידה הדרומית (South Unit) ויחידת חוות אלקהורן (Elkhorn Ranch Unit).
היחידה הדרומית של הפארק משתרעת לאורך כביש בין מדינתי 94 סמוך ליישוב הקטן מדורה (Medora).
היחידה הצפונית הקטנה יותר שוכנת 130 קילומטרים צפונית ליחידה הדרומית, על כביש 85 של ארצות הברית, מעט דרומית לעיירה ואטפורד סיטי.
שתי היחידות מוקפות בשטח המוגדר כשדות העשב הלאומיים של ארצות הברית (United States National Grassland) בניהול שירות היערות של ארצות הברית.
חוות אלקהורן שוכנת על שטח של 880 דונם בין היחידה הצפונית ליחידה הדרומית כ-30 קילומטרים לכביש 85 וליישוב פיירפילד.
הנהר ליטל מיזורי (Little Missouri) זורם דרך כל שלוש היחידות של הפארק.
שביל מאאה דאהה הי (Maah Daah Hey Trail) מקשר בין שלוש היחידות.
הנוף האופייני בפארק הוא של בתרונות המכונות באנגלית Badlands, גבעות של סלעי משקע שעברו סחיפה במשך מיליוני שנים, וכן של פרריה, ערבות העשב שבהם רועים פרסתנים גדולים כדוגמת ביזון אמריקאי, אייל קנדי וכבש גדול-קרניים.
כל הפארק מוקף בגדר בגובה 2 מטרים במטרה למנוע מהביזונים ומסוסי הפרא בתוך הפארק מלעבור לשטחים אחרים או מכניסה של מקנה של חוואים סמוכים.
בעלי חיים אחרים מסוגלים לעבור מעל, מתחת או דרך הגדר במקומות מסוימים שתוכננו לכך.
האקלים בפארק הלאומי תאודור רוזוולט אופייני למערב דקוטה הצפונית.
הקיצים חמימים, כשהטמפרטורה הגבוהה הממוצעת בין 22°C ל-28°C מעלות.
החורפים קרים מאוד כשהטמפרטורה הנמוכה הממוצעת יורדת מתחת לנקודת הקיפאון בין אוקטובר לאפריל.
רוחות מנשבות באזור כל השנה ותנאי מזג האוויר יכולים להשתנות במהירות.
בפארק יורדים כ-380 מילימטרים של משקעים בממוצע בשנה, כולל 75 סנטימטרים שלג במהלך חודשי החורף.
הגשמים נדירים, אבל סופת גשמים אחת יכולה להוריד כמויות גדולות של גשם.
בקיץ מתחוללות לעיתים סופות ברקים עזות.
הבתרונות של הפארק הלאומי תאודור רוזוולט החלו להיווצר לפני למעלה מ-65 מיליון שנים בתקופת הפלאוקן.
החלק המערבי של אמריקה הצפונית עבר תהליכים של קימוט בתהליך בניית הרים, הקרוי האורוגנזה הלרמידית.
משקעים רבים נוצרו כתוצאה מסחיפה של ההרים בשל פעולת מים, רוחות וקפיאה.
משקעים אלו, בצורת חול, טין ובוץ, נישאו במימי נהרות קדומים שזרמו מזרחה והושקעו בשכבות.
במקביל התפרצו הרי געש בדקוטה הדרומית, מונטנה ואיידהו ופלטו כמויות גדולות של אפר געשי.
חלק מאפר זה נישא ברוחות ובמימי הנהרות לדקוטה הצפונית והצטבר במים עומדים.
עם הזמן הפכו משקעי החול, הטין והבוץ לשכבות של אבן חול, אבן טין ואבן בוץ, בעוד ששכבות האפר הפכו לחרסית בנטוניט.
הנוף המשיך להשתנות בתקופות שבאו אחר-כך.
המשקעים מההרים במערב המשיכו להגיע במהלך מרבית תקופות האאוקן, האוליגוקן והמיוקן.
ואז, כשהחלה תקופת הפליוקן הפכה סחיפה לתהליך הגאולוגי הדומיננטי, והשכבות החלו להיסחף.
נהרות התפתלו בעמקים הרדודים והנרחבים של מישורי מזרח מונטנה ומערב הדקוטות.
אף שהנהרות שינו את מסלולם פעמים רבות במהלך השנים, לאחד הנהרות, שזרם בסוף תקופת הפליוקן לפני כשני מיליון שנים, היה מסלול כמעט זהה לנהר ליטל מיזורי של ימינו.
נהר זה זרם צפונה והתמזג עם הנהר ילוסטון הקדום שנשפך לנהר המיזורי שזרם אז צפונה דרך ססקצ'ואן ומניטובה בקנדה של ימינו עד למפרץ הדסון.
בתקופת הפליסטוקן, תקופה של עידני קרח רבים שהחלה לפני שני מיליון שנים התפשטו משטחי קרח יבשתיים גדולים דרומה מקנדה של ימינו והגיעו עד לגבול העליון של היחידה הצפונית של הפארק של ימינו.
הקרח חסם את דרכם של הנהרות שזרמו צפונה, ואילץ אותם ליצור נתיבים חדשים מזרחה ודרומה, וגרם להם להישפך לנהר המיסיסיפי במקום למפרץ הדסון.
הקרחונים הסיעו סלעים ממרחק רב והשקיעו אותה בקצה גבול ההתפשטות שלהם ביחידה הצפונית של הפארק.
סלעים אלו מכונים סלעים תועים.
סלעים אלו בולטים במיוחד משום שהם עשויים גרניט, סלע יסוד שאינו מצוי בשום מקום אחר בשכבות סלעי המשקע של הפארק.
כאשר הקרח נסוג לבסוף היו הליטל מיזורי והמיזורי מקובעים בערוצים החדשים שלהם.
המסלול החדש של הליטל מיזורי היה תלול יותר ולכן הנהר זרם מהר יותר והתחתר לעומק בקרקע, כשהוא חוצב את דרכו בקלות בסלעי המשקע הרכים.
הנהר ויובליו חצבו את הטופוגרפיה הייחודית של הבתרונות של ימינו.
סקר פלאונטולוגי גילה יותר מ-200 אתרים של מאובנים בתצורות הסלעים המכונים "סנטינל ביוט" (Sentinel Butte) ו"בוליון קריק" (Bullion Creek) בסלעי המשקע בבתרונות של צפון דקוטה.
האתרים מכילים שפע של מאובנים של צדפות של מים מתוקים, שבלולים, קרוקודילים, אליגטורים, וצבים.
בין התגליות הבולטות היה מין נכחד של זוחל המכונה צ'מפסוזאורוס (Champsosaurus) מהסדרה הקדומה כוריסטודרה.
היה זה זוחל שחי לפני כ-55 מיליון שנים, שאורכו מעל לשלושה מטרים, בעל חרטום צר ורגלים אחוריות חזקות שאפשרו לצ'מפסוזאורוס לזנק אל הטרף שכלל ככל הנראה דגים, צבים ורכיכות.
עדות לכך משמש מאובן של שריון צב עם סימני נשיכה.
סוג המאובן הנפוץ ביותר שנתגלה היה עצים מאובנים, כולל גזעי עצים שקוטרם נע בין שניים לשניים וחצי מטרים.
מרבית העצים היו מחטניים כדוגמת עצי סקוויה וטקסודיון דו-טורי (Taxodium distichum).
מאובנים אלו מעידים שהפארק היה פעם בקצה המזרחי של אזור שטוח וביצתי עתיר בנהרות שהתפרשו בצורה מניפה לתוך דלתה.
באזור ביצתי זה גדלו יערות של עצי סקוויה, טקסודיון דו-טורי, מגנוליה ומינים נוספים אוהבי מים שגדלו בסמוך למים הרדודים או בתוכם.
ענפים ועלים מהעצים שנשרו למים מצטברים לשכבת כבול.
עם הזמן, לחץ מהשכבות שמצטברות מעל גורמים לשינויים כימיים בכבול והוא הופך לסוג הפחם הקרוי ליגניט.
כשתאודור רוזוולט התגורר בבתרונות בשנות ה-80 של המאה ה-19 הוא ועובדיו נהגו לכרות ליגניט ממורדות הגבעות לשימוש בתנורים.
תהליכים גאולוגיים ממשיכים לעצב את הבתרונות.
כמות המשקעים השנתית הממוצעת באזור היא סביב 380 מילימטרים.
זו אומנם כמות קטנה, אבל הגשמים, שאינם יורדים לעיתים תכופות, מגיעים במטחים כבדים.
חלק מהמים נספג באדמה ובסלעים וחלק זורם בערוצים.
קטעי מדרונות הספוגים במים ניתקים לעיתים וזורמים במורד הגבעות.
ברקים ושריפות של עשבים בערבה עלולים להצית את שטחי הליגניט שנחשפו, והפחם יכול לבעור במשך שנים.
בבערה "נאפים" שכבות הסלע מעל לשכבות הליגניט הבוערות תוך יצירת סלע קשה המכונה בפי הגאולוגים קלינקר (clinker), והמקומיים מכנים אותו סקוריה.
הסלע מקבל גוון אדמדם כתוצאת מהתחמצנות הברזל המשתחרר מהפחם הבוער.
שריפות הפחם מוסיפות גוון לבתרונות ומסייעות בעיצובן.
הסלע האפוי עמיד יותר לסחיפה מסלעי המשקע וברבות הימים יוצרת הסחיפה ערבוביה של תילים, רכסים והרי כפתור שפסגתם היא שכבת סקוריה אדומה עמידה.
"תצבירי כדורי תותח" (Cannonball Concretion) היא תופעה גאולוגית מעניינת הקיימת ביחידה הצפונית.
תצביר (concretion) הוא סוג סלע הנוצר בתוך סלעי משקע כדוגמת פצלים או אבן חול.
התצבירים נוצרים כשמינרלים שוקעים סביב ליבה.
כאשר הסלע המקיף אותם נסחף "כדורי התותח" נחשפים על פני השטח.
השכבות החשופות של הבתרונות הן תוצאה של תהליכים גאולוגיים שנמשכו מיליוני שנים ונמשכים גם בימינו.
הרוחות הנושבות דרך קבע וסופות גשם הזלעפות הבלתי סדירות ממשיכים לשנות את הבתרונות.
הקרקע שזזה עקב סחיפה גורמת לאתגר קבוע בתחזוקת הכבישים והמבנים.
שריפות עשב מציתות את רצועות הפחם התת-קרקעיות והבערה משנה את המבנה של הסלעים מעל פני השטח.
אבל הבעיה העיקרית בפניה נצבים שומרי הפארק הם התושבים.
מערב דקוטה הצפונית חווה שגשוג כלכלי בשל גילוי נפט ולכן יש גידול בכמות התושבים ופיתוח סביבתי מואץ.
אחת ההשפעות של גידול זה הוא זיהום אור הלוך וגובר ועקב כך נפגעת הצפייה בכוכבים, שהיא אחת הפעילויות המוצעות בפארק.
הצמחייה בפארק הלאומי תאודור רוזוולט היא פסיפס מגוון של סוגי צמחים טבעיים במקביל לבתי הגידול השונים: המורדות הדרומיים שטופי השמש והצחיחים יותר כנגד המורדות הצפוניים המיוערים, מישורי ההצפה וערבות העשב.
בפארק זוהו 400 מיני צמחים.
שטחי היערות בפארק קטנים, אבל הם בית גידול חשוב.
יש שני סוגי יערות בפארק: חורשות ערער ויערות עצים רחבי עלים.
חורשות הערער נפוצות על המדרון הצפוני של הגבעות שם הם מוגנים מהשמש ושומרות על הקרקע מסחף.
משום כך המדרון הצפוני תלול פחות מהמדרון הדרומי הצחיח.
עצים רחבי עלים גדלים על קרקעית נחלים או במישורי ההצפה של הנהר ליטל מיזורי, היכן שיש שפע יחסי של מים וכוללים אולמוס אמריקאי (Ulmus americana), אדר מילני (Acer negundo) וצפצפה.
ערבות העשב הם מקור מזון עיקרי לפרסתנים הגדולים ולנובחניות.
שפע מיני הצמחים בערבות העשב תורם לפריחה מרהיבה בשלהי האביב וחודשי הקיץ.
בין פרחי הבר Pulsatilla סוג של כלנית הקרוי באנגלית pasque flower, חמנית ואסתר.
דו-חיים – מספר המינים של דו-חיים בפארק קטן בשל האקלים הצחיח-למחצה של הפארק.
זוחלים – מספר המינים של זוחלים בפארק קטן בשל הטמפרטורות הקרות בחורף ועונת הרבייה הקצרה.
עופות – כ-185 מיני העופות נצפו בפארק בעונות שונות בשנה.
מרבית העופות הם עופות נודדים וחלקם הקטן הסתגל למזג האוויר הקר השורר בחורף בדקוטה הצפונית וניתן לראותם בכל השנה.
בין העופות שניתן לראות כל השנה: עיט זהוב, אוח וירג'יניה, תרנגול הודו מצוי, שכווי חד-זנב, ירגזי שחור-כיפה ו-Sitta carolinensis (באנגלית White-breasted nuthatch).
עופות נודדים העוברים בפארק באביב ובסתיו כוללים גבתונית לבנת-גרון (Zonotrichia albicollis) ולהקות גדולות מאוד של עגור קנדי.
עופות נודדים המגיעים לפארק בקיץ כוללים אוכלי חרקים כדוגמת חטפיות, סבכיים וסנוניות.
חלק מהעופות נודדות דרומה על מנת לחרוף בפארק כולל מינים של גיבתוניים מהסוג junco וחוחיות מהסוג Acanthis.
יונקים – הפארק כולל כמה יונקים גדולים שלא היו בשטח הפארק כשהוא נקבע כשמורת חיות בר בשנות ה-40 של המאה ה-20, כולל: ביזון אמריקאי, אייל קנדי וכבש גדול-קרניים.
פרסתנים אלו נכחדו מהשטח במאה הקודמת והושבו לפארק.
כמו כן יש בשטח הפארק סוסי פרא.
עם זאת, מכיוון שלא הושבו לפארק טורפי העל שהיו בו פעם כמו זאב מצוי, דוב חום ופומה צפון-אמריקאית (אם כי מדי פעם מגיעה פומה בודדת לאזור) אזי חייב הפארק לנהל את אוכלוסיית היונקים הגדולים לפני שיגרמו נזק לאקולוגיה באמצעות ציד, או שימוש באמצעי מניעה.
שומרי הפארק מווסתים את גודל האוכלוסיות של הביזונים, סוסי הפרא והאיילים על מנת לשמר מערכת אקולוגית מאוזנת.
ביולוגים מנטרים את האוכלוסיות של הנובחניות, אם כי הפארק מווסת את גודל האוכלוסייה רק אם הם מהווים סכנה למבנים או לבריאות הציבור.
בין המינים הנוספים של יונקים בפארק כלולים: אייל פרדי שחור-זנב, אייל פרדי לבן-זנב, אנטילוקפרה אמריקנית, גירית אמריקאית, נובחנית שחורת-זנב, זאב ערבות, סמרן מקריס, טמיאס קטן וארנבון אודובון (Sylvilagus audubonii).
הידע על העבר הפרהיסטורי של אזור הפארק מוגבל משום שנתגלו בו מעט מאוד חפצים פרהיסטוריים, ועם זאת חפצים אלו מעידים כי אזור הבתרונות היה מיושב במשך אלפי שנים.
במקומות אחרים בדקוטה הצפונית מצאו ארכאולוגים חפצים בני 11,000 שנים, אבל בפארק עצמו לא נתגלו חפצים בני גיל זה.
ייתכן שהאזור לא היה מיושב אז, או שתהליכי הסחיפה הפעילים מאוד מחקו זכר להם.
בפארק נתגלו חפצים מהתקופה הארכאית באמריקה הצפונית (משנת 5,500 לפנה"ס ועד שנת 500 לספירה), כולל חוד חנית שנוצר מצור מאזור הנהר נייף (Knife River), וכמה ראשי חץ.
ראשי חץ ושברי חרס מעידים על נוכחות תושבים מהתקופה המכונה מסורת פליינס וודלנד (Plains Woodland Tradition) המתוארכת לאלף הראשון לספירה.
לתקופה מאוחרת יותר שייכים ראשי חץ, שברי חרס מדגמים שונים, ושרידים של מחנה שבו עיבדו ביזונים שניצודו, והם מתוארכים לתקופה המכונה "מסורת פרהיסטורית מאוחרת / כפרי המישורים (Late Prehistoric / Plains Village Tradition).
ההנחה היא שכל התגליות הארכאולוגיות מצביעות על אנשים שבאו לצוד, ואולי גם ללקט חומרים אחרים, אבל אין שום עדות על יישובי קבע באזור.
כמה אתרים מהתקופה ההיסטורית (1742–1880), התואמים למסורות שבעל פה, נתגלו בפארק כולל מעגלי אבן, גלעד מאבנים ובקתות חרוטיות מגזעי עצים.
שתיים מבקתות אלו, ששימשו כנראה למגורים בעת הנחת המלכודות העונתית לעיטים, עדיין עומדות על תילן.
מבנים אלו מעידים שהשימוש באזור הבתרונות לציד, לליקוט ולמסעות רוחניים לא השתנה במשך אלפי שנים.
מגוון רחב של שבטים השתמש באזור הבתרונות.
הקבוצות המשמעותיות ביותר היו המנדאן (Mandan) וההידאצה (Hidatsa), ששטחי ציד הביזונים המסורתיים שלהם כלל את אגן הניקוז של הליטל מיזורי.
שבטים נוספים שפקדו מדי פעם את האזור כללו את הקרואו, הבלאקפוט, הגרוס ונטרה (Gros Ventre), האוג'יבווה, הקרי והסו.
בני שבטים אלו הגיעו לאזור על מנת לצוד ולסחור בתחנת המסחר פורט יוניון.
לכידת עיטים הייתה רכיב חשוב בתרבות שבטי המנדאן וההידאצה.
לכידת עיטים הייתה מותרת רק לאנשים מסוימים ורק בתקופות מסוימות בשנה (שחפפו לנדידת העיטים).
לפני לכידת העיט היה הצייד חייב לצום ולהתפלל ואז חפר בור במקום אותו בחר נכנס לתוכו וכיסה אותו במארג של ענפים ועשבים.
על המארג הוא הניח כפיתיון ארנבת שעורה נפשט.
כשעיט היה נוחת על הפיתיון היה האיש מזנק ותופס את העיט ברגליו.
הוא היה נוטל מהעיט נוצות נבחרות ואז משחרר אותו.
אם העיטים היו מרובים היה הצייד הורג את העיט על מנת לקחת כנף שלמה או זנב.
הביזון היה חיה חשובה נוספת במסורת של הילידים.
השטחים התלולים של הבתרונות הקלו על הציד שאפילו לא חייב שימוש בכלי נשק.
כל מה שנדרש מהציידים היה לגרום לעדר הביזונים לפתוח בדהרת מנוסה ואז להוביל אותם לתהום.
בכמה אתרים בפארק יש עדויות למקומות שבהם עיבדו את גוויות הביזונים.
לילידים של המישורים הגדולים היה שימוש לכל חלק בגוף הביזון.
החלקים החשובים ביותר היו הבשר למזון והעור לביגוד, שמיכות וכיסוי של הטיפי.
חלקים אחרים שימשו בפולחנים ולהכנת כלים, תרופות וקישוטים.
הילידים הגיעו לבתרונות בשל מגוון של סיבות רוחניות.
במיתולוגיה של חלק מהשבטים שימשו הגבעות כבית של רוחות של חיות, ותכלית מסע לגבעה מסוימת הייתה השתתפות בפולחן ספציפי לרוח החיה של הגבעה שבו יצרו תרופות.
הבתרונות היו גם מקום מבודד ששימשו למסעי חזון שבהם היו המשתתפים מתבודדים, מתפללים ונמנעים ממים ומזון עד שחוו חזון מעולם הרוחות.
תאודור רוזוולט הגיע לבתרונות של דקוטה הצפונית בפעם הראשונה בספטמבר 1883 במטרה לצוד ביזונים והתאהב באורח החיים הפרוע וב"חופש המושלם" של המערב.
הוא השקיע 14,000 דולרים בחוות "צלב מלטה" (Maltese Cross Ranch), שכבר נוהלה בידי סילוון פריס (Sylvane Ferris) וביל מריפילד (Bill Merrifield), כ-11 קילומטרים דרומית למדורה.
באותו חורף בנו פריס ומריפילד את בקתת צלב מלטה .
לאחר שאשתו ואמו נפטרו באותו יום, 14 בפברואר 1884, ולאחר שהפסיד בניסיונו למנוע את בחירת המועמד הרפובליקני לנשיאות ארצות הברית, חזר תאודור רוזוולט לחווה בדקוטה הצפונית כשהוא מעדיף להתבודד וזקוק לזמן על מנת לרפא את כאבו.
באותו קיץ הוא הקים חווה שנייה, חוות אלקהורן (Elkhorn Ranch), כ-55 קילומטרים צפונית למדורה, שעבור הפעלתה הוא שכר שני חוטבי עצים ממדינת מיין: ביל סיוול (Bill Sewall) ווילמוט דואו (Wilmot Dow).
תאודור רוזוולט גילה עניין רב בחוותיו ובציד במערב ותיאר את חוויותיו במאמרים שהודפסו בעיתונים במזרח ארצות הברית ובכתבי עת.
הוא כתב שלושה ספרים על חייו במערב: "מסעות הציד של חוואי" (Hunting Trips of a Ranchman), "חיים בחווה ומשעול הציד" (Ranch Life and the Hunting Trail) ו"צייד אזור הבראשית" (The Wilderness Hunter).
רוזוולט כבר היה פוליטיקאי משופשף והוא הביא מניסיונו לפעול לטובת האינטרסים המשותפים של אזרחי המערב.
הוא הוביל בהצלחה ניסיונות לארגן חוואים לדון בבעיות של רעיית יתר ובבעיות משותפות אחרות.
פעילותו הובילה להקמת אגודת החוואים של ליטל מיזורי (Little Missouri Stockmen's Association).
הוא גם תיאם מאמצים לשימור והקים את מועדון בון וקרוקט (Boone and Crockett Club), שמטרתו העיקרית הייתה שימור חיות הציד הגדולות ובתי הגידול שלהם.
אחרי החורף הקשה של 1886–1887, שגרם למות כל עדר הבקר שלו ושל מתחריו, ולאובדן חצי מההשקעה שלו בת 80,000 דולרים, חזר רוזוולט למזרח ארצות הברית.
עם זאת, חוויותיו מהחיים כחוואי וכצייד עיצבו את דעותיו והשפיעו על מדיניות השימור האגרסיבית בה נקט כנשיא ארצות הברית (1901–1909).
זמן קצר לאחר מותו של תאודור רוזוולט ב-1919 נערך סקר באדמות הבתרונות של הנהר ליטל מיזורי ביוזמת סילוון פריס, שהיה שותף של רוזוולט בחוות צלב מלטה, על מנת לקבוע אתרים אפשריים בפארק.
ב-1921 עברה החלטה בבית הנבחרים של דקוטה הצפונית לסייע בהקצאת אדמה עבור פארק.
ב-1924 וב-1925 נערכו סיורים על ידי אנשי ממשל פדרליים, מדינתיים מקומיים ועיתונאים.
מסיורים אלו קמה "אגודת הפארק הלאומי להנצחת רוזוולט" (Roosevelt Memorial National Park Association) ועלתה תוכנית להקמת פארק לאומי בשטח של מעל ל-2,500 קילומטרים רבועים שעוררה התנגדות עזה של חוואים מקומיים.
ב-1928 בדק מנהל הפארק הלאומי הרי הרוקי את האזור וכתב למנהל שירות הפארקים שהאתר אינו מצדיק פארק לאומי אלא לכל היותר מונומנט לאומי.
במהלך שנות ה-30 של המאה ה-20 היו אירועי בצורת, שגרמו לתופעות של רעיית יתר ושל אובדן יבולים.
חוואים רבים נאלצו למכור את אדמתם לממשל הפדרלי במחירי רצפה.
הממשלה רכשה את האדמה במערב דקוטה הדרומית בעיקר לשם שיקום ובמטרה לאפשר רעיית בקר בתשלום.
חלק מקרקע זו יועדה לפארק.
ב-1934 נחתם הסכם להקמת מיזם פארק אזורי על שם רוזוולט (Roosevelt Regional Park Project) בין מנהל היישוב מחדש (Resettlement Administration), חיל השימור האזרחי, שירות הפארקים הלאומיים של ארצות הברית ומדינת דקוטה הצפונית.
מחנות של חיל השימור האזרחי הוקמו בשתי היחידות של הפארק העתידי ופעלו החל מ-1934. העובדים פיתחו דרכים ובנו מבנים, שחלקם בשימוש גם כיום.
האזור הוגדר "אזור נופש לדוגמה על שם רוזוולט" (Roosevelt Recreation Demonstration Area) ב-1935. כל העבודות הופסקו ב-1941.
ויליאם למקה (William Lemke; 1878–1950), נציג דקוטה הצפונית בבית הנבחרים של ארצות הברית פעל בשנות ה-40 למען הקמת פארק לאומי באתר, אך נתקל בהתנגדות של אנשי שירות הפארקים.
ב-1946 הועבר האזור לאחריות שירות הדגה וחיות הבר של ארצות הברית כ"מפלט חיות הבר הלאומי על שם תאודור רוזוולט" (Theodore Roosevelt National Wildlife Refuge), לאחר שהוטל וטו על הניסיון להעביר הצעת חוק להקמת פארק לאומי במקום בטענה שאין למקום תכונות המזכות אותו בתואר פארק לאומי.
איש הקונגרס למקה לא נרתע והמשיך להפעיל לחצים בנושא.
ולבסוף, ב-25 באפריל 1947, חתם הנשיא הארי טרומן על הצעת החוק מספר PL-38 להקמת "פארק ההנצחה הלאומי על שם תאודור רוזוולט" (Theodore Roosevelt National Memorial Park), פארק ההנצחה הלאומי היחיד שהוקם בארצות הברית.
הפארק כלל בקווים גסים את השטח של היחידה הדרומית ואת חוות אלקהורן של הפארק הנוכחי.
היחידה צפונית צורפה לפארק ההנצחה ב-12 ביוני 1948. בשנים הבאות בוצעו כמה שינויים בגבולות של הפארק.
בסופו של דבר התגבשה הכרה בעובדה שפרט לקשר לנשיא הנערץ יש לאתר מאפיינים תרבותיים ואוצרות טבע בפני עצמם.
ב-10 בנובמבר 1978 חתם הנשיא ג'ימי קרטר על חוק מספר 95–625 ששינה את פארק ההנצחה לפארק הלאומי תאודור רוזוולט.
החוק גם הגדיר 121 קילומטרים רבועים משטח הפארק כאזור טבע בראשיתי, שבו חלים חוקי השימור המחמירים ביותר.
בפארק מבקרים בממוצע מעל ל-600,000 מיליון תיירים מדי שנה.
בשתי היחידות בפארק יש כבישים נופיים, כ-150 קילומטרים של שבילי הליכה, שבילים לאופניים ושבילי סוסים, צפייה בחיות הבר ואפשרויות לסיורים ולינה באוהלים באזור הפתוח.
ליחידה הדרומית אפשר להגיע מהיישוב מדורה שהגישה אליו מכביש בין-מדינתי 94. מדורה שוכנת 214 קילומטרים מערבית לעיר ביסמרק בדקוטה הצפונית והיא שוכנת 43 קילומטרים מזרחית לגבול בין דקוטה הצפונית למונטנה.
הכניסה ליחידה הצפונית היא מכביש 85 של ארצות הברית, כ-20 קילומטרים דרומית לעיירה ווטפורד.
הגישה לחוות אלקהורן היא בדרך חצץ כ-55 קילומטרים צפונית למדורה.
מרכז המבקרים הראשי (South Unit Visitor Center) שוכן צמוד לכניסה ליחידה הדרומית הצמודה למדורה ופועל כל השנה.
במרכז פועלים חנות ספרים ומוזיאון על תאודור רוזוולט ועל הגאוגרפיה והגאולוגיה של הפארק, מוקרן סרטון על הפארק ושומרי הפארק מספקים מידע על אפשרויות הסיור בפארק.
דרומית לשם נמצא מרכז המבקרים של הקניון הצבוע (Painted Canyon Visitor Center) הפועל רק בקיץ.
כמו כן משמש המרכז מקור ליציאה לסיורים, לצפייה בבעלי חיים וצפייה בנוף.
נכון למרץ 2018 אין ביחידה הצפונית מרכז מבקרים קבוע, לאחר שהמרכז הקיים נסגר בגלל כשלים מבניים.
שומרי הפארק פועלים מתוך מרכז זמני על מנת לספק מידע למטיילים.
אין בפארק עצמו מסעדות, בתי מלון או אכסניות.
אלו מצויים ביישובים הקרובים דוגמת מדורה עבור היחידה הדרומית ווטפורד עבור היחידה הצפונית.
בפארק פועלים שלושה אתרי מחנאות מוסדרים: אחד ביחידה הצפונית: אתר ג'וניפר (Juniper Campground),, ושניים ביחידה הדרומית: אתר קוטונווד (Cottonwood Campground) ואתר ראונדאפ גרופ הורס (Roundup Group Horse Campground).
אחת האטרקציות הפופולריות ביותר היא צפייה בבעלי חיים.
הפארק הוא משכן למגוון רחב של חיות בר של המישורים הגדולים, כולל ביזון אמריקאי, אייל קנדי, אייל פרדי שחור-זנב, אייל פרדי לבן-זנב, כבש גדול-קרניים, זאב ערבות, פומה צפון-אמריקאית ונובחניות, ולפחות 186 מינים של עופות, כולל עיט זהוב, תרנגול הודו מצוי ושכווי חד-זנב.
ביזונים עשויים להיות מסוכנים, ולמבקרים מומלץ לצפות בהם ממרחק.
הביזון, האיילים, והכבש גדול-הקרניים הושבו בהצלחה לפארק לאחר שנכחדו מהאזור במאה ה-19.
הנוף משתנה כל הזמן יחסית לעונות השנה.
העשב החום, הרדום, שולט בנוף מסוף הקיץ ובמהלך החורף, אבל בתחילת הקיץ מתפרץ הצבע ירוק כשמאות מינים של צמחים בעלי פרחים מתעוררים לחיים.
הנוף בחורף יכול להיות תמונה יפה, כאשר השלג מכסה את השטח המשופע בגבעות של הבתרונות, ומעביר את הפארק לתוך מה שתאודור רוזוולט כינה בשם "משכן של שממת ברזל" (an abode of iron desolation).
הבתרונות היו חלק חשוב בחייו של רוזוולט, והפארק מנציח את תרומותיו לשימור המשאבים הטבעיים של אמריקה.
מוזיאון במרכז המבקרים של היחידה הדרומית מספק רקע על רוזוולט וימיו כחוואי.
בקתת צלב מלטה של רוזוולט פתוחה לביקורים של הקהל הרחב במרכז המבקרים של היחידה הדרומית.
חוות אלקהורן של רוזוולט שוכנת באזור מרוחק של הפארק, כ-55 קילומטרים צפונית למדורה, כשהגישה אליה בדרכי עפר ודורשת שימוש ברכבי 4X4. נשמרו יסודות בית החווה, ומבני עזר אחרים, אם כי החלקים האחרים של המבנה פורקו לשימוש אחר לאחר שרוזוולט פינה את החווה.
על אתר החווה מאיימים קידוחי נפט בשדות הסמוכים, בעיקר בשל הפגיעה בנוף והרעש ממתקני הנפט והתחבורה אליהם.
הפארק פופולרי לסיורים ברגל או ברכיבה על סוסים באזור הפתוח.
ניתן לקבל אישור ללינה בשטח ממרכזי המבקרים.
הפארק מציע שפע של אפשרויות סיורים במעל ל-150 קילומטרים של שבילים.
האזור חשוך מאוד בלילה ומאפשר תנאים מעולים לצפייה בכוכבים ובזוהר הקוטב.
היישוב מדורה בכניסה ליחידה הדרומית של הפארק מספק חוויית תיירות של המערב הישן של אמריקה בדמות מדרכות מקורות עץ, חנויות גלידה בסגנון ישן, וסיורים בכרכרות.
יש ביישוב כמה מוזיאונים ואמפיתיאטרון בשם "הגבעות הבוערות" (Burning Hills Amphitheather) שבו מוצג מדי ערב בקיץ המחזמר מדורה (Medora Musical).
הפארק הלאומי קשת השער , שעד 2018 היה קרוי אתר ההנצחה הלאומי להתרחבות מערבה על שם ג'פרסון (Jefferson National Expansion Memorial), הוא פארק לאומי בתחומי העיר סנט לואיס במזרח מדינת מיזורי בארצות הברית, סמוך לנקודה ממנה יצאה משלחת לואיס וקלארק.
האתר הוגדר אתר הנצחה לאומי (National Memorial) באמצעות צו נשיאותי מספר 7523 ב-21 בדצמבר 1935, והוא מנוהל על ידי שירות הפארקים הלאומיים של ארצות הברית.
הפארק הוקם במטרה להנציח את:
רכישת לואיזיאנה, והתנועה מערבה של חוקרי ארצות וחלוצים שבאו בעקבותיה.
הממשל האזרחי הראשון מערבית לנהר המיסיסיפי
המחלוקת בנושא העבדות בארצות הברית שהתעוררה בשל פסק דין דרד סקוט נגד סנדפורד.
הפארק משתרע על שטח בן 368 דונם (הפארק הלאומי הקטן ביותר בארצות הברית) לאורך גדת הנהר מיסיסיפי באתר שבו הוקמו הבניינים הראשונים בסנט לואיס.
הפארק כולל בית המשפט הישן, לשעבר בית המשפט של המדינה ובית משפט פדרלי שבו החלו לדון בתביעתו של דרד סקוט להכיר בו כאדם חופשי; מוזיאון ההתרחבות מערבה (Museum of Westward Expansion), ובעיקר ידועה קשת השער, קשת קו שרשרת הפוך מפלדה, שהפכה לסמל המייצג ביותר של העיר.
קשת השער המכונה גם "השער למערב" היא המבנה הגבוה ביותר במדינת מיזורי.
היא תוכננה על ידי האדריכל הפיני-אמריקאי אירו סארינן, יחד עם הקונסטְרוּקְטור האנסקארל באנדל (Hannskarl Bandel) ב-1947 ונבנתה בין 1963 לאוקטובר 1965. גובהה של הקשת 192 מטרים, והמרחק בין שתי רגלי הקשת בבסיס גם הוא 192 מטרים.
רוחב הקשת בבסיסה הוא 16.64 מטרים והיא הולכת ונעשית צרה עד 5.18 מטרים בראש המבנה.
בתוך הקשת נוסעות קרוניות מיוחדות, המשמשות כמעליות העולות לתצפית תיירותית הנמצאת בחלל שבחוליות הקשת העליונות.
בית המשפט הישן נבנה על שטח שהוענק למטרה זו על ידי מייסד סנט לואיס אוגיסט שוטו (Auguste Chouteau).
המבנה נבנה במקור ב-1816, עבר כמה שיפוצים והושלם ב-1864, בתקופת מלחמת האזרחים האמריקנית, כאשר נבנתה כיפת המבנה הדומה לכיפת הקפיטול שגם היא נבנתה במהלך מלחמת האזרחים.
בבית משפט זה התנהלו משפטיו הראשונים של דרד סקוט.
בית המשפט הוא החלק היחיד של הפארק השוכן מערבית לכביש בין-מדינתי 44. מערבה לבית המשפט הישן יש סדרה של גנים ציבוריים המשתרעים בין הרחובות מרקט וצ'סנט המכונים "מול השער של סנט לואיס" (St.
Louis Gateway Mall), שבמרכזם מבנה בית המשפט האזרחי (Civil Courts Building) שעל גגו פירמידה המבוססת על מבנה המאוזוליאום בהליקרנסוס (שהיה אחד משבעת פלאי תבל של העולם העתיק).
כאשר נבנה בית המשפט האזרחי בשנות ה-20 של המאה ה-19 תבעה משפחת שוטו לקבל לידיה בחזרה את השטח עליו הוקם בית המשפט הישן בטענה שהוא הוענק במקור למדינה על מנת שישמש בית משפט לנצח.
תחת הקשת יש מרכז מבקרים שהגישה אליו מכניסה מעגלית מול בית המשפט הישן.
הכניסות הקודמות למרכז המבקרים שהיו בבסיס הקשת, הפכו ליציאות בלבד.
בתוך המרכז נבנה "המוזיאון בקשת השער" (או בשמו הקודם "מוזיאון ההתרחבות מערבה"), שהושלם ביולי 2018. במוזיאון החדש יש מוצגים במגוון נושאים כולל ההתרחבות מערבה ובניית הקשת, כשהם מסופרים מזווית הראיה של סנט לואיס.
באולם טאקר (Tucker Theater), שנבנה ב-1968 ושופץ 30 שנים אחר-כך, יש 285 מושבים ומוצג בו הסרט הדוקומנטרי "אנדרטה לחלום" (Monument to the Dream) על בניית הקשת.
אולם נוסף, אולם אודיסי (Odyssey Theater) שנבנה ב-1993 והכיל 255 מושבים, נסגר ב-2016 כחלק ממיזם השיפוץ ובמקומו פועלים בית קפה וחנות המופעלים על ידי "אגודת הפארקים הלאומיים על שם ג'פרסון" (Jefferson National Parks Association), ארגון שותף לשירות הפארקים שהוא מוסד ללא כוונת רווח.
בתחילת שנות ה-30 התחילו לחפש בארצות הברית אתר הנצחה הולם לתומאס ג'פרסון (אנדרטת וושינגטון ואנדרטת לינקולן שזה עתה הושלמה בנייתה היו אתרי ההנצחה הנשיאותיים הגדולים היחידים באותה תקופה).
זמן קצר לאחר חג ההודיה של 1933 כאשר סמית, שהיה חבר בוועדה להקמת הפארק ההיסטורי הלאומי על שם ג'ורג' רוג'רס קלארק (George Rogers Clark National Historical Park) באינדיאנה, שב לעירו ברכבת הוא שם לב למצב הגרוע של המיקום שבו נוסדה סנט לואיס לאורך המיסיסיפי.
הוא חשב שהאנדרטה לזכר ג'פרסון צריכה להיות במקום המסמל את אחד ההישגים הגדולים ביותר של ג'פרסון, רכישת לואיזיאנה.